*****

ΚΑΝΟΝΙΣΜΟΣ (ΕΟΚ) αριθ. 2798/81 ΤΗΣ ΕΠΙΤΡΟΠΗΣ

της 28ης Σεπτεμβρίου 1981

περί τρίτης τροποποιήσεως του κανονισμού (ΕΟΚ) αριθ. 2377/80 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 15 παράγραφος 2 και το άρθρο 25,

Εκτιμώντας:

ότι ο κανονισμός (ΕΟΚ) αριθ. 2378/80 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1727/81 (3), έχει θεσπίσει ορισμένες ειδικές συμπληρωματικές λεπτομέρειες περί της εκδόσεως πιστοποιητικών εξαγωγής, που κατέστησαν απαραίτητες από την κατάσταση της διεθνούς αγοράς των αγροτικών προϊόντων· ότι οι λεπτομέρειες αυτές εφαρμόζονται μόνο μέχρι την 30ή Σεπτεμβρίου 1981·

ότι ορισμένες από τις λεπτομέρειες αυτές αποδείχθηκαν χρήσιμες για την καλύτερη γνώση της αγοράς, και ιδίως των εξαγωγών βοείου κρέατος προς τρίτες χώρες· ότι φαίνεται, κατά συνέπεια, σκόπιμο να διατηρηθούν, δια της ενσωματώσεώς τους στον κανονισμό (ΕΟΚ) αριθ. 2377/80 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2137/81 (5)·

ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που ετέθη από τον Πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2377/80 τροποποιείται ως εξής:

1. Παρεμβάλλεται το ακόλουθο άρθρο 8α:

«Άρθρο 8α

1. Για τα προϊόντα που υπάγονται στη διάκριση 02.01 Α ΙΙ του Κοινού Δασμολογίου, η αίτηση πιστοποιητικού εξαγωγής και το πιστοποιητικό περιλαμβάνουν, στη θέση 13, μνεία της χώρας προορισμού του προϊόντος.

2. Για τα προϊόντα που υπάγονται στη διάκριση 02.01 Α ΙΙ του Κοινού Δασμολογίου, το πιστοποιητικό εξαγωγής που περιλαμβάνει τον προκαθορισμό της επιστροφής, που αναφέρεται στο άρθρο 3 υπό α, εκδίδεται την πέμπτη εργάσιμη ημέρα που ακολουθεί την ημέρα της καταθέσεως της αιτήσεως, εφ' οσον δεν έχουν ληφθεί κατά το διάστημα αυτό ειδικά μέτρα.

3. Κατά παρέκκλιση του άρθρου 5 υπό β, το πιστοποιητικό εξαγωγής που περιλαμβάνει προκαθορισμό της επιστροφής, το οποίο αναφέρεται στην παράγραφο 2, ισχύει για ενενήντα ημέρες από την ημερομηνία της πραγματικής εκδόσεώς του.»

2. Το άρθρο 16 αντικαθίσταται από το ακόλουθο κείμενο:

«Άρθρο 16

1. Τα Κράτη μέλη ανακοινώνουν στην Επιτροπή κάθε Δευτέρα και Πέμπτη εκάστης εβδομάδος πριν από την 16η ώρα, δια τηλετύπου, για τα προϊόντα που υπάγονται στη διάκριση 02.01 Α ΙΙ του Κοινού Δασμολογίου, και καθορίζοντας, ανά προϊόν, τις ποσότητες και τις χώρες προορισμού:

- τον κατάλογο των πιστοποιητικών εξαγωγής, που παριλαμβάνουν προκαθορισμό της επιστροφής, τα οποία έχουν ζητηθεί μετά την τελευταία ανακοίνωση, και

- τον κατάλογο των πιστοποιητικών εξαγωγής που έχουν εκδοθεί μετά την τελευταία ανακοίνωση.

2. Πριν από την πέμπτη ημέρα κάθε μήνα, τα Κράτη μέλη ανακοινώνουν στην Επιτροπή δια τηλετύπου, την ποσότητα των προϊόντων για την οποία έχουν εκδοθεί πιστοποιητικά εισαγωγής και εξαγωγής κατά τον προηγούμενο μήνα.

3. Οι ανακοινώσεις του παρόντος άρθρου πραγματοποιούνται σύμφωνα με το παράρτημα Ι, χρησιμοποιώντας τους υποδεικνυόμενους κώδικες.»

Άρθρο 2

Ο παρών κανονισμός αρχίζει να ισχύει την 1η Οκτωβρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 28 Σεπτεμβρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 241 της 13. 9. 1980, σ. 19.

(3) ΕΕ αριθ. L 172 της 30. 6. 1981, σ. 21.

(4) ΕΕ αριθ. L 241 της 13. 9. 1980, σ. 5.

(5) ΕΕ αριθ. L 209 της 29. 7. 1981, σ. 15.